Forslag til Rådets afgørelse om Fællesskabets fjerde handlingsprogram på mellemlang sigt om lige muligheder for mænd og kvinder (1996-2000) (95/C 306/02) KOM(95) 381 endelig udg. - 95/0206(CNS)

(Forelagt af Kommissionen den 27. juli 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg,

under henvisning til udtalelse fra Regionsudvalget, og

ud fra følgende betragtninger:

Rådet har vedtaget seks direktiver, to henstillinger og ni resolutioner om lige muligheder for mænd og kvinder (1),

disse direktiver og retsakter fra Rådet vedrørende ligebehandling af mænd og kvinder har spillet en vigtig rolle for forbedringen af kvindernes situation;

ligestilling mellem mænd og kvinder anerkendes som et grundlæggende retsprincip i fællesskabsretten;

stats- og regeringscheferne understregede på Det Europæiske Råds samling i Essen den 10. og 11. december 1994, at fremme af lige muligheder for mænd og kvinder sammen med bekæmpelse af arbejdsløsheden er blandt de vigtigste opgaver for Den Europæiske Union og dens medlemsstater;

i hvidbogen om vækst, konkurrenceevne og beskæftigelse understreger Kommissionen behovet for at styrke ligestillingsinitiativer til fordel for mænd og kvinder i beskæftigelse (2);

i hvidbogen om europæisk social- og arbejdsmarkedspolitik forpligter Kommissionen sig til i 1995 at forelægge et fjerde handlingsprogram om lige muligheder for mænd og kvinder, som skal træde i kraft i 1996 (3);

Europa-Parlamentet har gentagne gange indtrængende opfordret Unionen til at styrke sin politik for lige muligheder for mænd og kvinder (4);

Fællesskabets første tre handlingsprogrammer på mellemlang sigt om lige muligheder for kvinder og mænd (1982-1985, 1986-1990, 1991-1995) har spillet en vigtig rolle for forbedringen af kvinders situation og for fremme af samarbejdet på alle niveauer i denne henseende;

de resultater, der er opnået inden for rammerne af disse tre programmer, bør konsolideres og videreudvikles; på trods af de bestræbelser, der er udfoldet på fællesskabsplan og nationalt plan, forekommer der dog stadig uligheder, specielt med hensyn til kvinders beskæftigelse og lønninger;

udviklingen af almen og erhvervsfaglig uddannelse og kvindernes stigende erhvervsfrekvens er afgørende for øget konkurrenceevne i den europæiske økonomi;

det er nødvendigt at udvikle nye foranstaltninger, der tager hensyn til den sociale og økonomiske udvikling, og specielt at følge med ændringerne i familiemønsteret, i mænds og kvinders roller i samfundet, i tilrettelæggelsen af arbejdslivet og i samfundets demografiske sammensætning;

det er i denne forbindelse vigtigt at fremme et aktivt partnerskab mellem Kommissionen, medlemsstaterne, arbejdsmarkedets parter og alle berørte organisationer og at skabe synergi mellem alle politikker og foranstaltninger af relevans for ligestillingsproblematikken;

det foreliggende program kan i henhold til traktatens artikel 3, litra b), og uden at det indvirker på medlemsstaternes beføjelser til at fremme lige muligheder, bibringe indsatsen en fællesskabsmerværdi ved at afdække og støtte god praksis og hensigtsmæssige strategier og tilskynde til nyskabelser og udveksling af relevante erfaringer;

i relation til programmets vedtagelse giver traktaten ikke andre beføjelser end de i artikel 235 anførte -

TRUFFET FØLGENDE AFGØRELSE:

Artikel 1

Med denne afgørelse vedtages Fællesskabets fjerde handlingsprogram på mellemlang sigt om lige muligheder for mænd og kvinder (i det følgende benævnt »programmet«) for perioden fra 1. januar 1996 til 31. december 2000.

Programmet har til formål at fremme integreringen af ligestillingsaspektet i udarbejdelsen, gennemførelsen og opfølgningen af alle politikker, foranstaltninger og aktioner, der foregår på fællesskabsplan og på nationalt, regionalt og lokalt plan.

Artikel 2

Programmet har følgende seks målsætninger:

- mobilisering af aktører fra det økonomiske og sociale liv omkring lige muligheder for mænd og kvinder

- fremme af lige muligheder for mænd og kvinder i en økonomi i forandring

- støtte til en politik, der gør det lettere for både mænd og kvinder at forene arbejde og familieliv

- tilskyndelse til mere ligelig deltagelse af mænd og kvinder i beslutningstagningen

- bedre forudsætninger for at udøve ligeretten

- støtte til gennemførelse, opfølgning og evaluering af de foranstaltninger, der foretages for at opfylde ovennævnte målsætninger.

Artikel 3

Med henblik på opfyldelsen af de i artikel 2 nævnte målsætninger kan programmet gennemføre, forstærke og/eller støtte følgende foranstaltninger:

a) metodemæssig, faglig og finansiel støtte til integrerede projekter, der tager sigte på at afdække og overføre god praksis inden for økonomi, erhvervsliv og beskæftigelse, forening af arbejdsliv og familieliv og kvinders deltagelse i beslutningstagningen

b) etablering af mekanismer med henblik på vurdering og opfølgning af relevante politikker på ligestillingsområdet samt gennemførelse af undersøgelser af alle økonomiske, sociale og juridiske spørgsmål af relevans for ligestillingsproblematikken

c) løbende evaluering af de aktiviteter, der iværksættes i henhold til programmet

d) gennemførelse af alle relevante foranstaltninger med henblik på udveksling af informationer om og den bredest mulige formidling af de resultater, der på fællesskabsplan er opnået med hensyn til ligeløn, ligebehandling og lige muligheder, og af resultaterne af de nye initiativer, der gennemføres.

Artikel 4

Kommissionen og medlemsstaterne tilstræber sammenhæng og komplementaritet mellem de initiativer, der gennemføres under dette program, de initiativer, der gennemføres under strukturfondene, og de øvrige fællesskabspolitikker og -aktioner, bl.a. inden for almen og erhvervsfaglig uddannelse.

Artikel 5

Det vil på grundlag af Unionens forbindelser med landene fra Det Europæiske Økonomiske Samarbejdsområde, de central- og østeuropæiske lande, Cypern og Malta samt dens partnere blandt Middelhavslandene blive fastlagt, hvilke af programmets aktiviteter disse lande kan deltage i.

Artikel 6

Kommissionen sikrer programmets gennemførelse i overensstemmelse med denne afgørelse. I den forbindelse samarbejder Kommissionen i partnerskabets ånd med medlemsstaterne.

Artikel 7

1. Kommissionen forelægger Europa-Parlamentet, Rådet, Det Økonomiske og Sociale Udvalg og Regionsudvalget en foreløbig rapport om programmets gennemførelse senest den 31. december 1998.

2. Kommissionen forelægger Europa-Parlamentet, Rådet, Det Økonomiske og Sociale Udvalg og Regionsudvalget en afsluttende rapport om programmets gennemførelse senest den 31. december 2001.

Artikel 8

Denne afgørelse offentliggøres i De Europæiske Fællesskabers Tidende.

(1) Rådets direktiv 75/117/EØF af 10. februar 1975 om indbyrdes tilnærmelse af medlemsstaternes lovgivninger om gennemførelse af princippet om lige løn til mænd og kvinder (EFT nr. L 45 af 19. 2. 1975, s. 19).

Rådets direktiv 76/207/EØF af 9. februar 1976 om gennemførelse af princippet om ligebehandling af mænd og kvinder for så vidt angår adgang til beskæftigelse, erhvervsuddannelse, forfremmelse samt arbejdsvilkår (EFT nr. L 39 af 14. 2. 1976, s. 40).

Rådets direktiv 79/7/EØF af 19. december 1978 om gradvis gennemførelse af princippet om ligebehandling af mænd og kvinder med hensyn til social sikring (EFT nr. L 6 af 10. 1. 1979, s. 24).

Rådets direktiv 86/378/EØF af 24. juli 1986 om gennemførelse af princippet om ligebehandling af mænd og kvinder inden for de erhvervstilknyttede sociale sikringsordninger (EFT nr. L 225 af 12. 8. 1986, s. 40).

Rådets direktiv 86/613/EØF af 11. december 1986 om anvendelse af princippet om ligebehandling af mænd og kvinder i selvstændige erhverv, herunder i landbrugserhverv, samt om beskyttelse af kvinder i selvstændige erhverv i forbindelse med graviditet og barsel (EFT nr. L 359 af 19. 12. 1986, s. 56).

Rådets direktiv 92/85/EØF af 19. oktober 1992 om iværksættelse af foranstaltning til forbedring af sikkerheden og sundheden under arbejdet for arbejstagere, som er gravide, som lige har født, eller som ammer (EFT nr. L 348 af 28. 11. 1992, s. 1).

Rådets henstilling af 84/635/EØF af 13. december 1984 om fremme af positive foranstaltninger til fordel for kvinder (EFT nr. L 331 af 19. 12. 1984, s. 34).

Rådets henstilling 92/241/EØF af 31. marts 1992 om børnepasning (EFT nr. L 123 af 8. 5. 1992, s. 16). Rådets resolution af 12. juli 1982 om fremme af lige muligheder for mænd og kvinder (EFT nr. C 186 af 21. 7. 1982, s. 3).

Rådets resolution af 7. juni 1984 om foranstaltninger til bekæmpelse af kvindearbejdsløsheden (EFT nr. C 161 af 21. 6. 1984, s. 4).

Resolution vedtaget af Rådet og af undervisningsministrene, forsamlet i Rådet, den 3. juni 1985 om et handlingsprogram om lige muligheder for piger og drenge på uddannelsesområdet (EFT nr. C 166 af 5. 7. 1985, s. 1).

Rådets anden resolution af 24. juli 1986 om fremme af lige muligheder for mænd og kvinder (EFT nr. C 203 af 12. 8. 1986, s. 2).

Rådets resolution af 16. december 1988 om kvinders tilbagevenden til eller sene indtræden på arbejdsmarkedet (EFT nr. C 333 af 28. 12. 1988, s. 1).

Rådets resolution af 29. maj 1990 om beskyttelse af kvinders og mænds værdighed på arbejdspladsen (EFT nr. C 157 af 27. 6. 1990, s. 3).

Rådets resolution af 21. maj 1991 om Fællesskabets tredje handlingsprogram på mellemlang sigt om lige muligheder for kvinder og mænd (1991-1995) (EFT nr. C 142 af 31. 5. 1991, s. 1).

Rådets resolution af 22. juni 1994 om fremme af lige muligheder for mænd og kvinder gennem strukturfondene (EFT nr. C 231 af 20. 8. 1994, s. 1).

Rådets resolution af 27. marts 1995 om ligevægt i mænds og kvinders deltagelse i beslutningstagningen (EFT nr. C . . . af . . ., s. . . .).

(2) Bulletin for De Europæiske Fællesskaber, supplement 6/93.

(3) KOM(94) 333 endelig udg. af 27. juli 1994.

(4) Beslutning om evalueringen af Fællesskabets tredje handlingsprogram om lige muligheder for kvinder og mænd og forslag til Fællesskabets fjerde handlingsprogram, A-4-0104/95 af 14. juni 1995.